CELEX: 32019D0814
Language: hr
Date: 2019-05-17 00:00:00
Title: Provedbena odluka Vijeća (EU) 2019/814 od 17. svibnja 2019. kojom se Italiju ovlašćuje da u određenim geografskim područjima primijeni snižene stope oporezivanja plinskog ulja i ukapljenog naftnog plina koji se koriste za grijanje u skladu s člankom 19. Direktive 2003/96/EZ

21.5.2019   
               
               
                  HR
               
               
                  Službeni list Europske unije
               
               
                  L 133/20
               
            
         PROVEDBENA ODLUKA VIJEĆA (EU) 2019/814
         od 17. svibnja 2019.
         kojom se Italiju ovlašćuje da u određenim geografskim područjima primijeni snižene stope oporezivanja plinskog ulja i ukapljenog naftnog plina koji se koriste za grijanje u skladu s člankom 19. Direktive 2003/96/EZ
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 2003/96/EZ od 27. listopada 2003. o restrukturiranju sustava Zajednice za oporezivanje energenata i električne energije (1), a posebno njezin članak 19. stavak 1.,
         uzimajući u obzir prijedlog Europske komisije,
         budući da:
         
                     (1)
                  
                  
                     U skladu s člankom 19. stavkom 1. Direktive 2003/96/EZ Italija je bila ovlaštena u određenim posebno nepovoljnim geografskim područjima primijeniti snižene stope trošarina na plinsko ulje i ukapljeni naftni plin (UNP) koji se koriste za grijanje. Zadnje je ovlaštenje odobreno do 31. prosinca 2018. Provedbenom odlukom Vijeća 2014/695/EU (2).
                  
               
                     (2)
                  
                  
                     Talijanska nadležna tijela zatražila su dopisom od 31. listopada 2018. ovlaštenje za primjenu, u određenim posebno nepovoljnim geografskim područjima, sniženih stopa oporezivanja plinskog ulja i UNP-a koji se koriste za grijanje na način da se nastavi praksa koja se u određenim područjima provodila na temelju Odluke 2014/695/EU, i to prije prestanka važenja te odluke. Talijanska nadležna tijela zatražila su ovlaštenje za razdoblje od 1. siječnja 2019. do 31. prosinca 2024. Talijanska nadležna tijela dostavila su 14. prosinca 2018. dodatne informacije i objašnjenja.
                  
               
                     (3)
                  
                  
                     Državno područje Italije veoma je raznovrsno, obilježeno promjenjivim klimatskim i geografskim uvjetima. Italija je, uzimajući u obzir posebnosti svojeg državnog područja, uvela snižene stope oporezivanja plinskog ulja i UNP-a s ciljem djelomične kompenzacije neproporcionalno visokih troškova grijanja za stanovnike određenih geografskih područja.
                  
               
                     (4)
                  
                  
                     Diferencijacija poreznih stopa temelji se na objektivnim kriterijima i njome se želi stanovnicima prihvatljivih područja osigurati usporedivije uvjete u odnosu na ostatak talijanskog stanovništva smanjenjem njihovih neproporcionalno visokih troškova grijanja koji su posljedica oštrih klimatskih uvjeta ili poteškoća u opskrbi gorivom u odnosu na ostatak talijanskog državnog područja.
                  
               
                     (5)
                  
                  
                     Snižene stope oporezivanja primjenjive su u geografskim područjima koja zadovoljavaju jedan od sljedećih kriterija: (a) najoštriji klimatski uvjeti unutar talijanskog državnog područja, to jest općine razvrstane u zonu F, kako je utvrđeno Predsjedničkom uredbom br. 412 od 26. kolovoza 1993. (3); (b) oštri klimatski uvjeti u kombinaciji s poteškoćama u opskrbi gorivom, to jest općine razvrstane u zonu E, kako je utvrđeno Predsjedničkom uredbom br. 412 od 26. kolovoza 1993.; i (c) geografska izoliranost u kombinaciji s otežanom i skupom opskrbom gorivom, to jest na Sardiniji i malim otocima. Snižene stope oporezivanja trebale bi se primjenjivati samo do završetka uspostave mreže prirodnog plina u predmetnim općinama.
                  
               
                     (6)
                  
                  
                     Komisija je ispitala zatraženu mjeru i utvrdila da se njome ne narušava tržišno natjecanje niti se ometa funkcioniranje unutarnjeg tržišta te se ne smatra da je nespojiva s politikom Unije u području okoliša, energetike i prometa. Snižena stopa oporezivanja plinskog ulja i UNP-a i dalje bi bila viša od najnižih razina oporezivanja u EU-u utvrđenih Direktivom 2003/96/EZ te bi se njome samo djelomično umanjili dodatni troškovi grijanja nastali u predmetnim geografskim područjima.
                  
               
                     (7)
                  
                  
                     Italiju bi, stoga, na temelju članka 19. stavka 2. Direktive 2003/96/EZ, trebalo ovlastiti da do 31. prosinca 2024. u određenim geografskim područjima primjenjuje snižene stope oporezivanja plinskog ulja i UNP-a koji se koriste za grijanje. U skladu s tom odredbom svako ovlaštenje odobreno u skladu s tim člankom treba biti strogo vremenski ograničeno.
                  
               
                     (8)
                  
                  
                     Kako bi se predmetnim geografskim područjima zajamčio dostatan stupanj sigurnosti, ovlaštenje bi trebalo odobriti na razdoblje od šest godina. Međutim, kako se ne bi ugrozio budući razvoj postojećeg pravnog okvira, primjereno je predvidjeti da bi, ako Vijeće djelujući na temelju članka 113. Ugovora uvede izmijenjen opći sustav oporezivanja energenata s kojim to odobrenje ne bi bilo usklađeno, ova Odluka trebala prestati važiti na dan početka primjene pravila o tom izmijenjenom sustavu.
                  
               
                     (9)
                  
                  
                     Kako bi se osiguralo da se mjera primjenjuje bez prekida u pogledu ovlaštenja za primjenu sniženih stopa trošarina odobrenih Odlukom 2014/695/EU, koja je prestala važiti 31. prosinca 2018., bilo bi primjereno da se ova Odluka primjenjuje od 1. siječnja 2019.
                  
               
                     (10)
                  
                  
                     Ovom se Odlukom ne dovodi u pitanje primjena pravila Unije o državnim potporama,
                  
               DONIJELO JE OVU ODLUKU:
         
            Članak 1.
            
               1.   Italiju se ovlašćuje da primijeni snižene stope oporezivanja plinskog ulja i UNP-a koji se koriste za grijanje u sljedećim nepovoljnim geografskim područjima:
               
                           (a)
                        
                        
                           općinama razvrstanima u klimatsku zonu F, kako je određeno Predsjedničkom uredbom br. 412 od 26. kolovoza 1993.;
                        
                     
                           (b)
                        
                        
                           općinama razvrstanima u klimatsku zonu E, kako je određeno Predsjedničkom uredbom br. 412 od 26. kolovoza 1993.;
                        
                     
                           (c)
                        
                        
                           općinama na Sardiniji i malim otocima, to jest svim talijanskim otocima osim Sicilije.
                        
                     
            
               2.   Radi izbjegavanja prekomjerne naknade, umanjenje ne smije biti veće od dodatnih troškova grijanja u predmetnim područjima. Kad je riječ o posebnom slučaju područja obuhvaćenih stavkom 1. točkom (c), zbog spomenutog sniženja poreza cijena ne smije pasti ispod cijene istoga goriva u kopnenom dijelu Italije.
            
            
               3.   Snižena stopa mora ispunjavati zahtjeve određene u Direktivi 2003/96/EZ, a posebno biti usklađena s najnižim razinama oporezivanja utvrđenima u članku 9. te direktive.
            
         
         
            Članak 2.
            Nedostupnost mreže za opskrbu prirodnim plinom u predmetnim općinama uvjet je za prihvatljivost geografskih područja navedenih u članku 1. stavku 1. točkama (b) i (c).
         
         
            Članak 3.
            Ova se Odluka primjenjuje od 1. siječnja 2019. do 31. prosinca 2024.
            Međutim, ako Vijeće, djelujući na temelju članka 113. Ugovora, uvede izmijenjen opći sustav oporezivanja energenata s kojim odobrenje dano člankom 1. ove Odluke ne bi bilo usklađeno, ova Odluka prestaje važiti na dan početka primjene pravila o tom izmijenjenom sustavu.
         
         
            Članak 4.
            Ova je Odluka upućena Talijanskoj Republici.
         
         
            Sastavljeno u Bruxellesu 17. svibnja 2019.
            
               
                  Za Vijeće
               
               
                  Predsjednik
               
               E.O. TEODOROVICI
            
         
         
            (1)  SL L 283, 31.10.2003., str. 51.
         
         
            (2)  Provedbena odluka Vijeća 2014/695/EU od 29. rujna 2014. kojom se Italiju ovlašćuje da u određenim geografskim područjima primijeni snižene stope oporezivanja plinskog ulja i LPG-a koji se koriste za grijanje u skladu s člankom 19. Direktive 2003/96/EZ (SL L 291, 7.10.2014., str. 16.).
         
            (3)  Predsjedničkom uredbom br. 412 od 26. kolovoza 1993. talijansko državno područje podijeljeno je u šest klimatskih zona (od A do F). Razvrstavanje se temelji na jedinici naziva „stupnjevi po danu” koja predstavlja broj dana u godini u kojima vanjska temperatura odstupa od optimalnih 20 °C te je stoga potrebno grijanje.